Ամռան սկզբին սկսված քաղաքացիական ակտիվությունը, որը հանգեցրել է իրավապահ մարմինների մի շարք ղեկավարների հրաժարականին, ինչպես նաեւ որոշ խորհրդականների ու պաշտոնատար անձանց հեռացմանը, երկրի քաղաքական կյանքում արմատական փոփոխությունների հույսեր առաջացրեց: Միեւնույն ժամանակ ուշադրության կենտրոնում հայտնվեց նախագահ Բակո Սահակյանը, որի անձի հետ է կապված ամբողջ քաղաքական կյանքը: Մի կողմից օրակարգում հայտնվեց Արցախի նախագահի հրաժարականի պահանջը, մյուս կողմից` նրա բարեփոխումներին ՀՀ վարչապետ Նիկոլ Փաշինյանի աջակցության փաստը: Սահակյանը հայտարարեց, որ հրաժարվում է առաջադրվել հաջորդ նախագահական ընտրություններում՝ միաժամանակ դադարեցնելով կադրային փոփոխությունները: Արցախի քաղաքական կյանքում ամեն ինչ բավական աղոտ դարձավ: Մի շարք ուժերի կողմից հասարակության ակտիվացման փորձերն արդյունավետ չեղան. հասարակությունը նախընտրեց սպասել: